Štefanec, Ivan, poslanec NR SR (2010-12-01):
Ďakujem pekne, pán predseda, dámy a páni, vážený pán minister, chcem sa ospravedlniť a odvolával som sa v spoločnej správe na tlač 118. Pre úplnosť, aby nevznikli pochybnosti, teraz by som vám prečítal spoločnú správu k tlači 96a, kedy Výbor Národnej rady Slovenskej republiky pre financie a rozpočet ako gestorský výbor podal Národnej rade v súlade s § 79 ods. 1 zákona Národnej rady Slovenskej republiky o rokovacom poriadku túto spoločnú správu. Národná rada Slovenskej republiky uznesením č. 92 z 13. októbra 2010 pridelila vládny návrh zákona, ktorým sa mení zákon o spotrebnej dani z minerálneho oleja v znení neskorších predpisov a ktorým sa mení a dopĺňa zákon o podpore obnoviteľných zdrojov energie a vysoko účinnej kombinovanej výroby a o zmene a doplnení niektorých zákonov týmto výborom Národnej rady: Výboru Národnej rady pre financie a rozpočet, Ústavnoprávnemu výboru Národnej rady, Výboru Národnej rady pre hospodárstvo, výstavbu a dopravu a Výboru Národnej rady pre pôdohospodárstvo a životné prostredie. Uvedené výbory prerokovali predmetný vládny návrh zákona v stanovenom termíne. Gestorský výbor nedostal do začiatku rokovania o vládnom návrhu zákona, ktorým sa mení tento zákon o spotrebnej dani z minerálneho oleja a mení a dopĺňa zákon o podpore obnoviteľných zdrojov energie a vysoko účinnej kombinovanej výroby a o zmene a doplnení niektorých zákonov stanoviská poslancov Národnej rady podané v súlade s § 75 ods. 2 zákona Národnej rady o rokovacom poriadku. K predmetnému vládnemu návrhu zákona zaujali výbory Národnej rady tieto stanoviská. Odporúčanie pre Národnú radu návrh schváliť s pozmeňujúcimi a doplňujúcimi návrhmi takto: Výbor Národnej rady pre financie a rozpočet uznesením č. 60 zo dňa 18. novembra 2010 a Ústavnoprávny výbor Národnej rady uznesením č. 77 zo dňa 15. novembra 2010, Výbor Národnej rady pre hospodárstvo, výstavbu a dopravu uznesením č. 64 zo dňa 18. novembra 2010. Výbor Národnej rady pre pôdohospodárstvo a životné prostredie neprijal platné uznesenie, nakoľko návrh uznesenia nezískal podporu potrebnej nadpolovičnej väčšiny prítomných poslancov v súlade s § 52 ods. 4 zákona o rokovacom poriadku. Celkový počet poslancov bol 13, prítomných 9, za návrh hlasovali 2, 4 poslanci boli proti, 3 sa zdržali. Čo sa týka pozmeňovacích návrhov, gestorský výbor odporúča o návrhoch výborov Národnej rady, ktoré sú uvedené v spoločnej správe, hlasovať takto: o bodoch č. 1, 2, 4 hlasovať spoločne s návrhom gestorského výboru schváliť. O bode spoločnej správy č. 3 hlasovať s návrhom gestorského výboru neschváliť. Gestorský výbor na základe stanovísk k vládnemu návrhu, ktorým sa mení a dopĺňa tento zákon, odporúča Národnej rade Slovenskej republiky príslušný návrh zákona schváliť s pozmeňujúcimi a doplňujúcimi návrhmi. Predmetná správa výborov Národnej rady o vládnom návrhu zákona o spotrebnej dani z minerálneho oleja v znení neskorších predpisov a o doplnení zákona o podpore obnoviteľných zdrojov energie a vysoko účinnej kombinovanej výroby, bola schválená uznesením gestorského výboru č. 105 z 26. novembra 2010. Výbor určil poslanca Ivana Štefanca za spoločného spravodajcu výborov. Ďakujem, pán predseda, otvorte, prosím, rozpravu.